Kohtuasi C‑160/11
Bawaria Motors sp. z o.o.
versus
Minister Finansów
(eelotsusetaotlus, mille on esitanud Naczelny Sąd Administracyjny)
Direktiiv 2006/112/EÜ – Käibemaks – Artikkel 136 – Maksuvabastused – Artiklid 313–315 – Kasuminormi maksustamise erikord – Maksukohustusliku edasimüüja poolt kasutatud sõidukite tarnimine – Sõidukid, mis tarniti maksukohustuslikule edasimüüjale varem käibemaksuvabalt teise maksukohustuslase poolt, kes arvas sisendkäibemaksu osaliselt maha
Kohtuotsuse kokkuvõte
Maksuõigusnormide ühtlustamine – Ühine käibemaksusüsteem – Maksukohustuslike edasimüüjate erikord – Kasuminormi maksustamise kord – Maksukohustusliku edasimüüja poolt selliselt müüjalt, kes on varem kasutanud sisendkäibemaksu osalise mahaarvamise soodustust, maksuvabalt soetatud kasutatud sõidukite müük – Maksukohustusliku edasimüüja võimalus kasutada kasuminormi maksustamise korda – Puudumine – Maksukohustusliku edasimüüja võimalik topeltmaksustamine – Mõju puudumine
(Nõukogu direktiiv 2006/112, artikli 313 lõige 1 ja artikkel 314)
Direktiivi 2006/112, mis käsitleb ühist käibemaksusüsteemi, artikli 313 lõiget 1 ja artiklit 314 koostoimes selle direktiivi artiklitega 136 ja 315, tuleb tõlgendada nii, et maksukohustuslikul edasimüüjal ei ole õigust kohaldada kasuminormi maksustamise korda, kui ta tarnib sõidukeid, mis on selle direktiivi artikli 311 lõike 1 punkti 1 tähenduses kasutatud kaup, mille ta on eelnevalt käibemaksuvabalt omandanud teiselt maksukohustuslaselt, kellel on nende sõidukite ostmisel osaline sisendkäibemaksu mahaarvamise õigus.
Asjaolu, et niisuguse tõlgenduse tulemusel võidakse maksukohustuslikku edasimüüjat osaliselt topelt maksustada, ei mõjuta kasuminormi maksustamise korra kohaldamise tingimuste kindlaksmääramist. Sellise olukorra lõpetamine kuulub siseriikliku seadusandja pädevusse.
(vt punktid 40–42, 46 ja resolutsioon)